KOMISSION ASETUS (EY) N:o 1931/96,
annettu 7 päivänä lokakuuta 1996,
neuvoston asetuksen (ETY) N:o 805/68 soveltamista koskevista yksityiskohtaisista säännöistä annetusta neuvoston asetuksesta (ETY) N:o 2456/93 poikkeamisesta ja kyseisen asetuksen muuttamisesta julkisen intervention osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna asetuksella (EY) N:o 1588/96 (2), ja erityisesti sen 6 artiklan 7 kohdan ja 22 a artiklan 3 kohdan,
sekä katsoo, että
yhteisön markkinoilla parhaillaan havaittavissa olevan naudanlihan heikon kulutuksen vuoksi alan hintojen huomattava lasku jatkuu edelleen; tämä tilanne vaatii tukitoimenpiteitä,
tätä varten olisi säädettävä tietyistä poikkeuksista komission asetuksen (ETY) N:o 2456/93 (3), sellaisena kuin se on viimeksi muutettuna asetuksella (EY) N:o 307/96 (4), säännöksiin vuoden 1996 loka-, marras- ja joulukuussa avattavien tarjouskilpailujen osalta,
jotta interventio voisi täyttää tehtävänsä vakavassa markkinatilanteessa, on syytä laajentaa edellä mainitussa asetuksessa säädettyä hyväksyttävien laatujen luetteloa; lisäksi on oikeudenmukaisuuden vuoksi poikkeuksellisena ja väliaikaisena toimenpiteenä täydennettävä edellä mainittua asetusta lihakkuusluokkiin S ja E kuuluvien nuorten nautojen ruhojen interventio-ostojen sallimiseksi jäsenmaissa, joissa niiden tuotanto on merkittävää ja joissa tuotantoon liittyviä markkinahintoja todetaan säännöllisesti,
vuoden 1996 viimeisen vuosineljänneksen aikana odotettavan nuorten nautojen huomattavan määrän markkinoille tulosta mahdollisesti seuraavien markkinoiden lisähäiriöiden vuoksi olisi toteutettava tarvittavia tukitoimenpiteitä; tämän vuoksi olisi sallittava tämän kaltaisten eläinten ruhojen interventio-osto poikkeamatta kuitenkaan asetuksen (ETY) N:o 805/68 5 artiklan 2 kohdasta; on syytä erityisesti nostaa nuori nauta -tyyppisten eläinten ruhojen ostohintaa niiden ja perinteisesti lopetettujen, interventioon tuotujen eläinten olemassa olevien markkinahintojen välisen erotuksen huomioonottamiseksi; on kuitenkin syytä sulkea pois tästä erityisjärjestelmästä puhtaasti maidontuotantorotuihin kuuluvat eläimet, joiden teurastus tapahtuu varhaisessa vaiheessa, eikä näin ollen vähennä tuotantoa; lähes lopetettujen eläinten interventioon tuonnin välttämiseksi on tarpeen rajoittaa tähän järjestelmään hyväksyttävien ruhojen painoa,
huhtikuusta syyskuuhun ei poikkeuksellisesti sovellettu asetuksen (ETY) N:o 2456/93 4 artiklan 2 kohdan h alakohdassa säädettyä enimmäispainoa; on syytä palata asteittain alun perin säädettyyn painorajoitukseen; tämän rajojen siirtämisen vaikutusten lieventämiseksi on kuitenkin syytä sallia painavampien eläinten ostaminen siirtymäaikana sellaisten härkien osalta, jotka saavuttavat teuraspainon hitaammin eli vuoden myöhäisemmässä vaiheessa, sekä rajoittaa eläinten ostohinta loka- ja marraskuun osalta sallitun enimmäispainon mukaan,
naudanliha-alan nykyisen vaikean tilanteen vuoksi olisi mukautettava väliaikaisesti markkinoiden keskihintaan sovellettavan hinnankorotuksen määrää, jonka avulla määritetään korkein ostohinta, erityisesti alaa koettelevan kustannusten nousun ja tulojen vähentymisen huomioonottamiseksi,
kokemuksen perusteella on syytä aloittaa tuotteiden toimitusten määräaika tarjouskilpailun tuloksista annetun asetuksen julkaisemisen jälkeen, eikä heti tarjousten jättämiselle asetun määräajan päätyttyä, ja
naudanlihan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 2456/93 4 artiklan 1 kohdan ensimmäisestä alakohdasta poiketen:
a) Interventioon hyväksytään yhteisön luokitusasteikon mukaisesti A-laatuluokan tuotteet, jotka kuuluvat alaluokkiin O2 ja O3, sekä C-laatuluokan tuotteet, jotka kuuluvat alaluokkiin O3 ja O4.
R3-laadun ja O4-laadun interventiohintojen erotus vahvistetaan 30 ecuksi 100 kilogrammalta.
Kerroin R3-laadun tarjousten muuntamiseksi O4-laaduksi vahvistetaan 0,914:ksi (luokassa keskimääräinen).
b) Lisätuotteet, joita voidaan ostaa interventioon, vaikka niitä ei mainita kyseisen asetuksen liitteessä III, ovat seuraavat:
ITÄVALTA
- Laatuluokka C, luokka R2 ja luokka R3,
- Laatuluokka C, luokka O2 ja luokka O3
YHDISTYNYT KUNINGASKUNTA
Iso-Britannia
- Laatuluokka A, luokka U2 ja luokka U3,
- Laatuluokka A, luokka R2 ja luokka R3,
- Laatuluokka C, luokka U3 ja luokka U4,
Pohjois-Irlanti
- Laatuluokka A, luokka U2 ja luokka U3,
- Laatuluokka A, luokka R2 ja luokka R3.
c) Yhteisön luokitusasteikon mukaisesti lihakkuusluokkaan S2, S3, E2 ja E3 kuuluvat A-luokan tuotteet voidaan hyväksyä interventioon jäsenvaltioissa, jotka korottavat näiden laatujen hintoja säännöllisesti ja joissa luokat S ja E edustivat vuonna 1995 vähintään 50:tä prosenttia teurastetuista A-luokan eläimistä.
R3-laadun ja S2-, S3-, E2- ja E3-laatujen väliseen muuntamiseen käytettävät kertoimet vahvistetaan vastaavasti 1,356:ksi, 1,340:ksi, 1,228:ksi ja 1,1,56:ksi (luokassa keskimääräinen).
2. Kun interventioon esitetyt ruhot tai puoliruhot ovat alle 10 kuukauden ikäisistä eläimistä, jotka ovat muuta kuin komission asetuksen (ETY) N:o 3886/92 (5) liitteessä II olevia rotuja ja joiden teuraspaino on alle 200 kilogrammaa:
- R3-laadun ja muiden laatujen väliseen muuntamiseen käytettävä kerroin vahvistetaan 1,00:ksi,
- hintoja, joita koskeva tarjouskilpailu on ratkaistu, korotetaan 23 prosentilla.
Tällöin
- jokaisessa tarjouksessa on oltava merkittynä tarjotun määrän lisäksi alle 10 kuukauden ikäisten eläinten ruhojen ja puoliruhojen määrä;
- interventioelinten on toimittaessaan tarjouksia komissiolle ilmoitettava tarkasti se, mitä niistä tämä kohta koskee, sekä vastaavat määrät jokaisen niistä osalta;
- tätä kohtaa soveltaen ostetuista tuotteista voidaan poistaa luut ainoastaan Yhdistyneessä kuningaskunnassa ja ne on varastoitava helposti tunnistettavissa erissä erikseen tarjouskilpailua kohti tai kuukautta kohti;
- jäljempänä 3 kohdan b alakohdan säännöksiä ei sovelleta;
- asetuksen (ETY) N:o 2456/93 13 artiklan 3 kohdassa tarkoitetut kertoimet voidaan erottaa myös jäsenvaltion sisällä sen mukaan, sovelletaanko tätä kohtaa vai ei.
3. Asetuksen (ETY) N:o 2456/93 4 artiklan 2 kohdasta poiketen
a) Yhdistyneessä kuningaskunnassa kasvatettujen kuohittujen, yli 30 kuukauden ikäisten eläinten ruhoja tai puoliruhoja ei voi ostaa interventioon;
b) kyseisessä kohdassa tarkoitetuista ruhoista tai puoliruhoista saatuja etuneljänneksiä voi ostaa interventioon.
4. Asetuksen (ETY) N:o 2456/93 4 artiklan 2 kohdan h alakohdasta poiketen edellä mainitussa säännöksessä tarkoitetut ruhot eivät saa ylittää seuraavia tasoja:
a) 390:tä kilogrammaa A- ja C-laatuluokkien lihakkuusluokkiin U, R ja O kuuluvien eläinten ruhojen osalta.
Vuoden 1996 loka- ja marraskuun tarjouskilpailuissa C-laatuluokan ruhoja, joiden paino ylittää edellä mainitut tasot, voidaan kuitenkin ostaa interventioon; tässä tapauksessa ostohinta maksetaan enintään edellä mainituista enimmäispainoista tai etuneljännesten osalta enintään 40 prosenttia edellä mainituista enimmäispainoista.
b) 480 kilogrammaa A-laatuluokkien lihakkuusluokkiin S ja E kuuluvien eläinten ruhojen osalta.
5. Poiketen asetuksen (ETY) N:o 2456/93 14 artiklan 1 kohdan
a) ensimmäisen virkkeen säännöksistä, korotuksen määrä, jota sovelletaan markkinoiden keskihintaan, on 14 ecua 100 kilogrammalta teuraspainoa;
b) toisen virkkeen säännöksistä, korotuksen määrä, jota sovelletaan markkinoiden keskihintaan, on 7 ecua 100 kilogrammalta teuraspainoa.
2 artikla
Korvataan asetuksen (ETY) N:o 2456/93 16 artiklan 2 kohdan ensimmäinen virke seuraavasti:
"Tarjouskilpailun voittajan on toimitettava tuotteet 17 päivän kuluessa korkeimman ostohinnan ja interventioon ostetun naudanlihan määrien vahvistamisesta annetun asetuksen julkaisupäivää seuraavasta ensimmäisestä työpäivästä."
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Asetuksen 1 artiklaa sovelletaan vuoden 1996 loka-, marras-, ja joulukuun aikana avattuihin tarjouskilpailuihin, lukuun ottamatta 2 kohtaa, jota sovelletaan ainoastaan vuoden 1996 lokakuun aikana avattuihin tarjouskilpailuihin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä lokakuuta 1996.